b'\n_START_ARTICLE_\nEmmerich K\xc3\xa1lm\xc3\xa1n\n_START_SECTION_\n\xc5\xbdivljenje\n_START_PARAGRAPH_\nGlasbo je \xc5\xa1tudiral v Budimpe\xc5\xa1ti, kjer je bil so\xc5\xa1olec Bele Bartoka in Zoltana Kodalyja. Sprva je \xc5\xbeelel postati koncertni pianist, vendar mu je obolenje desne roke namero prepre\xc4\x8dilo. Ukvarjal se tudi s pisanjem glasbenih kritik. \xc5\xbdivel je na Dunaju, kjer je dosegel svoje prve uspehe, od leta 1940 pa v ZDA. V New Yorku so mu podelili tudi \xc4\x8dastni doktorat zaradi komponiranja tedaj popularne ameri\xc5\xa1ke glasbe. Leta 1949 se je vrnil na Dunaj, leta 1951 pa se je preselil v Pariz. Najbolj je zaslovel po svojih operetah, v katerih ve\xc4\x8dinoma prikazuje velikomestno \xc5\xbeivljenje. V svoja dela je vna\xc5\xa1al tudi mad\xc5\xbearsko ljudsko glasbeno motiviko.'